
KĖDAINIŲ RAJONO SAVIVALDYBĖS TARYBA

SPRENDIMAS

DĖL LĖŠŲ, SKIRTŲ KĖDAINIŲ RAJONO SAVIVALDYBEI SOCIALINEI GLOBAI ASMENIMS SU SUNKIA NEGALIA, NAUDOJIMO TVARKOS APRAŠO PATVIRTINIMO

2015 m. gegužės 29 d. Nr. TS -112
Kėdainiai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos Vyriausybės 2006 m. spalio 10 d. nutarimu Nr. 978 patvirtinta Socialinių paslaugų finansavimo ir lėšų apskaičiavimo metodika ir Lietuvos Respublikos socialinės apsaugos ir darbo ministro 2008 m. lapkričio 28 d. įsakymu Nr. A1-387 patvirtintu Lietuvos Respublikos valstybės biudžeto lėšų, skirtų specialioms tikslinėms dotacijoms socialinėms išmokoms, kompensacijoms, socialinei paramai mokiniams ir socialinėms paslaugoms administruoti, naudojimo ir atsiskaitymo tvarkos aprašu, Kėdainių rajono savivaldybės taryba  n u s p r e n d ž i a:


1. Patvirtinti Lėšų, skirtų Kėdainių rajono savivaldybei socialinei globai asmenims su sunkia negalia, naudojimo tvarkos aprašą (pridedama).

2. Pripažinti netekusiu galios Kėdainių rajono savivaldybės tarybos 2010 m. gruodžio 17 d. sprendimą Nr. TS-377 „Dėl lėšų, skirtų Kėdainių rajono savivaldybei socialinei globai asmenims su sunkia negalia, naudojimo tvarkos patvirtinimo“. 
Savivaldybės meras                                                                                          Saulius Grinkevičius
                                                                                  PATVIRTINTA                      

                                                                                  Kėdainių rajono savivaldybės tarybos 
                                                                                  2015 m. gegužės 29 d. sprendimu Nr. TS-112                         
LĖŠŲ, SKIRTŲ KĖDAINIŲ RAJONO SAVIVALDYBEI SOCIALINEI GLOBAI ASMENims SU SUNKIA NEGALIA, NAUDOJIMO TVARKOS APRAŠAS 

I. BENDROSIOS NUOSTATOS


1. Lėšų, skirtų Kėdainių rajono savivaldybei socialinei globai asmenims su sunkia negalia, naudojimo tvarkos aprašas (toliau – tvarkos aprašas) reglamentuoja valstybės biudžeto dotacijos lėšų, skirtų Kėdainių rajono savivaldybei socialinei globai asmenims su sunkia negalia finansuoti, apskaičiavimą, naudojimą ir atsiskaitymą už jas.


2. Šiame tvarkos apraše vartojamos sąvokos atitinka Lietuvos Respublikos socialinių paslaugų įstatyme ir kituose teisės aktuose, reglamentuojančiuose socialines paslaugas, apibrėžtas sąvokas.
II. LĖŠŲ, SKIRTŲ SOCIALINEI GLOBAI ASMENIMS SU SUNKIA NEGALIA, APSKAIČIAVIMAS IR NAUDOJIMAS
3. Socialinė globa asmenims su sunkia negalia finansuojama iš Lietuvos Respublikos valstybės biudžeto specialiųjų tikslinių dotacijų savivaldybių biudžetams.

4. Socialinės globos teikimo asmeniui su sunkia negalia lėšų dalis, skiriama konkretaus asmens socialinei globai finansuoti, priklauso nuo asmens finansinių galimybių mokėti už socialines paslaugas, įvertintų vadovaujantis Mokėjimo už socialines paslaugas tvarkos aprašu, patvirtintu Lietuvos Respublikos Vyriausybės 2006 m. birželio 14 d. nutarimu Nr. 583, ir nuo socialinės globos kainos. Asmens finansines galimybes mokėti už socialines paslaugas vertina ir socialinės globos teikimo asmeniui su sunkia negalia lėšų dalį, skiriamą konkretaus asmens socialinei globai finansuoti, apskaičiuoja socialinės globos paslaugas asmeniui teikiančios savivaldybės socialinės globos paslaugas įstaigos atsakingas darbuotojas. Jeigu asmuo socialinės globos paslaugas gauna ne Kėdainių rajono savivaldybės pavaldumo socialinės globos paslaugas teikiančioje įstaigoje, asmens finansines galimybes mokėti už socialines paslaugas vertina ir socialinės globos teikimo asmeniui su sunkia negalia lėšų dalį, skiriamą konkretaus asmens socialinei globai finansuoti, apskaičiuoja Kėdainių rajono savivaldybės administracijos Socialinės paramos skyrius (toliau – Socialinės paramos skyrius). Socialinės globos teikimo asmeniui su sunkia negalia lėšos asmeniui grynais pinigais neišmokamos.

5. Socialinės globos teikimo asmeniui su sunkia negalia lėšos naudojamos skirtumui tarp socialinės globos kainos ir asmens mokėjimo už socialines paslaugas dydžio finansuoti. 

6. Lietuvos Respublikos valstybės biudžeto lėšų poreikis socialinės globos asmenims su sunkia negalia teikimui užtikrinti metams apskaičiuojamas vadovaujantis Lietuvos Respublikos socialinės apsaugos ir darbo ministro 2006 m. liepos 13 d. įsakymu Nr. A1-193 patvirtinta Valstybinėms (perduotoms savivaldybėms) funkcijoms atlikti skirtų lėšų apskaičiavimo metodika. 

7. Už gautas socialinės globos asmenims su sunkia negalia lėšas savivaldybė organizuoja dienos, trumpalaikę ar ilgalaikę socialinę globą asmenims su sunkia negalia pagal šiems asmenims nustatytą socialinės globos poreikį ir asmens išreikštą pageidavimą gauti socialinės globos paslaugas konkrečioje socialinės globos įstaigoje arba perka šią paslaugą iš socialinės globos įstaigų, organizuodama viešuosius pirkimus teisės aktų nustatyta tvarka. 
8. Ne Kėdainių rajono savivaldybės pavaldumo socialinės globos įstaigos, teikiančios socialinės globos paslaugas Kėdainių rajono savivaldybės gyventojams su sunkia negalia, yra finansuojamos sudarant su jomis sutartis dėl asmeniui teikiamos trumpalaikės ar ilgalaikės socialinės globos išlaidų finansavimo. 

9. Tikslinės valstybės biudžeto lėšos socialinei globai asmenims su sunkia negalia  teikti paskirstomos biudžeto asignavimų valdytojams pagal jų apskaičiuotą poreikį rajono savivaldybės tarybos sprendimu, tvirtinant rajono savivaldybės biudžetą, ir pagal poreikį tikslinamos einamaisiais metais.

10. Savivaldybės socialinės globos įstaigų, kurioms skiriamos lėšos socialinei globai asmenims su sunkia negalia, vadovai pasirašo šių lėšų išlaidų sąmatas. Pasirašius sąmatas, yra apskaičiuojama einamųjų metų socialinės globos kaina vienam asmeniui su sunkia negalia per mėnesį, išskiriant finansuojamos socialinės globos kainos bendrąją ir kintamąją socialinės globos lėšų dalis. Ši informacija pateikiama Socialinės paramos skyriui ne vėliau kaip iki einamųjų metų kovo 1 d. Socialinės paramos skyrius parengia tarybos sprendimo projektą dėl einamųjų metų socialinės globos kainų tvirtinimo ir teikia tvirtinti savivaldybės tarybai. 

11. Bendrąją socialinės globos lėšų dalį sudaro šios išlaidos:

11.1. socialinių paslaugų įstaigos administracinio, ūkinio ir aptarnaujančiojo personalo darbo užmokestis, valstybinio socialinio draudimo įmokos, darbdavių socialinė parama pinigais, kvalifikacijos kėlimo ir komandiruočių išlaidos;

11.2. išlaidos kitoms prekėms (kanceliarinės prekės, spaudiniai ir kitos prekės, susijusios su įstaigos administravimu);

11.3. transporto išlaidų dalis, tiesiogiai nesusijusi su socialinės globos teikimu (administracinio, ūkinio ir aptarnaujančiojo personalo transportas);

11.4. kitos išlaidos (šildymas, elektra, vandentiekis, kanalizacija, ryšių paslaugos, spaudiniai ir kita).
12. Šio tvarkos aprašo 11 punkte nurodytos išlaidos negali siekti daugiau kaip 20 procentų viso socialinių paslaugų įstaigos darbo užmokesčio fondo.

13. Kintamąją socialinės globos lėšų dalį sudaro šios išlaidos:

13.1. profesinių grupių, susijusių su paslaugų teikimu, darbo užmokestis, valstybinio socialinio draudimo įmokos, darbdavių socialinė parama pinigais, kvalifikacijos kėlimo ir komandiruočių išlaidos;

13.2. maitinimo išlaidos (jeigu socialinės globos įstaiga teikia asmeniui maitinimo paslaugą);

13.3. išlaidos medikamentams;

13.4. išlaidos patalynei ir aprangai (trumpalaikei ir ilgalaikei socialinei globai);

13.5. transporto išlaidų dalis, susijusi su socialinės globos teikimu;

13.6. išlaidos kitoms prekėms ir paslaugoms, kurios susijusios su paslaugos gavėjo poreikiais (slaugos, ugdymo, techninės pagalbos priemonės ir kita).
14. Į socialinių paslaugų kainą neįeina socialinių paslaugų įstaigos lėšos nekilnojamajam turtui įsigyti.

15. Lėšoms socialinei globai asmenims su sunkia negalia administruoti leidžiama panaudoti iki 3 procentų skirtų lėšų, vadovaujantis Lietuvos Respublikos socialinės apsaugos ir darbo ministro 2008 m. lapkričio 28 d. įsakymu Nr. A1-387 patvirtintu valstybės biudžeto lėšų, skirtų specialioms tikslinėms dotacijoms socialinėms išmokoms, kompensacijoms, socialinei paramai mokiniams ir socialinėms paslaugoms administruoti, naudojimo ir atsiskaitymo tvarkos aprašu.      

16. Įstaigos vadovas teikti socialinę globą asmenims su sunkia negalia įsakymu priskiria darbuotojų pareigybes ir išlaidas jiems išlaikyti bei kitas su globa susijusias išlaidas. Jeigu priskirti išlaidų nėra galimybės, jos paskirstomos proporcingai globojamo personalo skaičiui. 

III. ATSISKAITYMAS UŽ LĖŠAS, SKIRTAS SOCIALINEI GLOBAI ASMENIMS SU SUNKIA NEGALIA 

17. Įstaigos, gavusios lėšas socialinei globai asmenims su sunkia negalia, už kiekvieną ketvirtį ne vėliau kaip iki kito ketvirčio pirmo mėnesio 10 dienos pateikia:

17.1. Kėdainių rajono savivaldybės administracijos Biudžeto ir finansų skyriui:

17.1.1. biudžeto išlaidų sąmatos vykdymo ataskaitą (forma Nr. 2), patvirtintą Lietuvos Respublikos finansų ministro 2008 m. gruodžio 31 d. įsakymu Nr. 1K-465;

17.1.2. administruoti skirtų lėšų panaudojimo ataskaitą, vadovaujantis Lietuvos Respublikos socialinės apsaugos ir darbo ministro 2008 m. lapkričio 28 d. įsakymu Nr. A1-387 patvirtintu Lietuvos Respublikos valstybės biudžeto lėšų, skirtų specialioms tikslinėms dotacijoms socialinėms išmokoms, kompensacijoms, socialinei paramai mokiniams ir socialinėms paslaugoms administruoti, naudojimo ir atsiskaitymo tvarkos aprašu;
17.2. Socialinės paramos skyriui:

17.2.1. informaciją apie asmenų su sunkia negalia, gavusių socialinę globą, skaičių.
18. Įstaigos, gavusios lėšas socialinei globai asmenims su sunkia negalia, Socialinės paramos skyriui pateikia:

18.1. 1ėšų poreikiui asmenų su sunkia negalia socialinei globai apskaičiuoti reikalingą informaciją iki kiekvienų metų balandžio 5 dienos;

18.2. lėšų poreikiui asmenų su sunkia negalia socialinei globai apskaičiuoti reikalingą patikslintą informaciją iki kiekvienų metų liepos 5 dienos.

_____________________________

